LidanRubinov/Halacha-QA huggingface dataset:
שאלה: ברכתה של פשטידת ירקות: מה מברכים על פשטידה שרובה עשויה מירקות, אבל יש בה גם קמח בשביל להחזיק את העיסה?
תשובה: באוכל שיש בו קמח צריך לבדוק מהו תפקידו של הקמח, אם תפקיד הקמח הינו רק לדבק את מרכיבי המאכל אז הקמח הינו טפל ומברכים על עיקר המאכל, למשל פשטידת ירקות שתפקיד הקמח הוא רק להחזיק את העיסה ברכתה בורא פרי האדמה. אך בעוגת פירות שתפקיד הקמח אינו רק לדבק את הפירות זה לזה אלא יש לו ענין בפני עצמו, אף על פי שכמות הפירות גדולה מכמות הקמח, ברכתו בורא מיני מזונות.
שאלה: הערה לגבי הטבלת כלי סולתם ורדד: שמעתי מפי הרב צבי כהן מח"ס טבילת כלים ש2 חברות אלו מזה שנים רבות פועלות בחו"ל ויש להטביל את הכלים, אם אני זוכר נכון - יש לציין שגם על כלי "פלנרו" מגוש עציון יש רישום "הכלי טעון טבילה", כך שלמעשה יש מעט מאד כלים שלא צריך להטביל.
תשובה: אכן את כל הכלים האלה צריך להטביל, כי לפעמים גם היבואן או הסוכן לא יהודי, והכלי עובר בבעלותו עד שהוא מגיע ללקוח. כמו כן, כל הכלים שאיננו בטוחים אם צריכים טבילה, אנו מטבילים בלא ברכה. הרב רואי מרגלית.
שאלה: חתונה בחודש חשוון: האם קיים איסור או מנהג שלא לערוך טקס נישואין בחודש חשוון? הוריי וגם הורי הוריי התחתנו באותו תאריך (לפי הלוח הלועזי) ובכוונתי להמשיך עם מסורת המשפחה. האם מותר לי? האם מומלץ לי?
תשובה: א. אין שום הגבלה הלכתית להתחתן בחודש חשוון. ב. אינני רואה סיבה מיוחדת להתחתן באותו תאריך שבו ההורים והוריהם התחתנו, אך כמובן שאין גם בעיה להתחתן באותו תאריך. מזל טוב!
שאלה: שיקולים בטחוניים נקבעים לפי רבנים?: אבקש את תגובת הרב על דבריהם של הגרי"ד סולובייצ יק והרב ש"י זווין שכתבו בין השאר: ".אם יגיע הדבר למשל לידי מלחמה בשביל השטחים, מי הם הקובעים את השיקולים הביטחוניים אם לא המומחים לכך - שר הביטחון, הממשלה, וכו. כשעומדת השאלה של מיליון ויותר ערבים שיתווספו ע"י השטחים שבגדה המערבית, הרי יש כאן בעיה גדולה שאולי הם יסכנו את כל קיומנו וצביוננו וביטחוננו.". עקב חשיבותו הגדולה של נושא אקטואלי זה, אשמח אם הרב יוכל אפילו לפרסם מאמר בנושא. כמו כן, ציבור רב של דתיים לאומיים קרא דברים אלו (ודברים נוספים של הרב עמיטל והרב ליכטנשטיין), שהתפרסמו בעיתון "בשבע", ואני די בטוח שהמון אנשים רוצים לשמוע תגובה מאחד מרבני הציונות הדתית.
תשובה: אכן אין מחלוקת שפסק הלכה חייב להיות מבוסס על המציאות ואת המציאות קובעים המומחים אך מאחר והמומחים חלוקים בדעתם (ולא במקרה כיוון שהערכת המציאות נובעת מהשקפת עולמם), חוזרת ההכרעה אל אנשי התורה שישקלו את הדעות השונות של המומחים ואת צדדי ההלכה כאשר יש דעות שונות ויפסקו על פי התורה. כמובן שבמידה ויהיה סיכון לעצם קיום המדינה הכל מסכימים שלא צריך לסכן את עצם קיום המדינה. על מצב כזה דיבר הרב זווין. וכבר התברר שדווקא הרבנים שהתנגדו להסכמי אוסלו חזו את המציאות יותר נכון מהמומחים הבטחוניים. וזאת מפני שהם מבינים יותר טוב את שורש העימות בינינו לבין הערבים, כי שורש העימות הוא השקפתי דתי. תמונות של נשים מאופרות בעיתון. האם העיתון מעודד גיוס של נשים? מוכרים טלוויזיות ב"בשבע"???
שאלה: ברית מילה בסוכה?: כיצד יש לנהוג בחול המועד סוכות כאשר רוצים לעשות ברית מילה באולם שמחות, ומצד שני צריך לאכול בסוכה?
תשובה: במקרה כזה אפשר להגיש מאכלים שמותר לאכול חוץ לסוכה כגון פירות וירקות וכו'.
שאלה: חימום בשרי וחלבי ביחד על פלטה: בשבת אנחנו מחממים דבר מוצק לא ישירות על הפלטה אלא עם דבר מפסיק (תבנית הפוכה). האם אפשרי להניח תבנית חלבית ועליה דבר חלבי על הפלטה כאשר בסמוך (על הפלטה) מונחת תבנית בשרית ועליה דבר בשרי?
תשובה: היות ואלו קערות   תבניות של מתכת והם כלים יבשים אין חשש של בליעה ופליטה מכלי לכלי.
שאלה: ספר התורה האבוד: שמעתי שיש קטע בספר מלכים שאבד ספר התורה ושנים רבות לא קיימו את הפסח ולאחר שנמצא התחילו לקיים. איך יודעים שהספר שנמצא הוא הספר האמיתי?
תשובה: עיי"ש בפרשני המקרא מצודת דוד, רד"ק ומלבי"ם, שספר התורה שאבד זה ספר התורה שכתבו משה. לא שאבדה התורה ולא ידעו איך להתנהג. ממילא כשנמצא הספר שכתבו משה לא היה קשה לברר את אמיתתו. הרב חיים כץ. האם היה נתק והעם שכח מוות?
שאלה: ברכה על תפילין שזזו: השולחן ערוך (סי כה סע יב ) כותב שאם התפילין זזו ממקומן צריך לברך כשמחזירים אותן למקום. המשנה ברורה הסביר (בשם השל"ה) שכיוון שדעתו של אדם על התפילין כל זמן התפילה לא נהגו לברך. האם כשנשמטו לי התפילין בשיעור שאחרי התפילה אני צריך לברך כשאני מחזירן למקום?
תשובה: לפי דעתי אין אתה צריך לחזור ולברך משום שהשיעור שלאחרי התפילה נחשב כהמשך ישיר למצוות התפילין שהתחלת לפני התפילה. אשריך שאתה מתמיד במנהג הטוב של שעור תורה לאחר התפילה, יישר כוח.
שאלה: תפילת הדרך כל יום?: כאשר נוסעים לטיול בן כמה ימים האם צריך לומר כל יום תפילת הדרך?
תשובה: כל יום שאדם מטייל הוא צריך לומר תפילת הדרך לאותו היום, וברגע שהוא ישן בלילה, תפילת הדרך של אתמול הסתיימה. השאלה היא רק לגבי אדם שטייל כל הלילה והפציע לו השחר, האם הוא צריך לומר תפילת הדרך שהרי לא ישן? הייתי ממליץ לאדם כזה לומר תפילת הדרך ללא ברכה או להוסיף את תפילת הדרך לתפילת שמונה עשרה.
שאלה: מותר להיעזר ברפואה סינית?: הנני סטודנט לחשבונאות בן 22 וכעת משלים כמה קורסים בקיץ. אני מרגיש לעיתים שאני נמצא תחת לחץ מיותר שמפריע לי בכושר הריכוז או בתכנון זמנים. פניתי לרופא משפחתי ועשיתי בדיקות וב"ה הכל יצא תקין. חבר מהצבא המליץ לי על ספר שמרז שיטות למניעת לחץ פיזי או פעימות לב מאוצות. מחבר הספר הינו רופא סיני בעל שם ונסיון ברפואה אלטרנטיבית. האם יש איסור או השפעות רעות מקריאת ספרים מסוג זה שאין בהם שום תוכן יהודי (לצערי הרב) אבל הם באמת יכולים לעזור?
תשובה: אם מדובר בתרגילים של הרפייה בלבד אין בזה איסור. אך אם יש בדבר כווני מחשבות על כוחות רוחניים שיתכן שהם קשורים באיזו אמונה זה אסור.
שאלה: תלמיד חכם קודם לכהן?: מי קודם למי בזימון בברכת המזון, תלמיד חכם או כהן?
תשובה: בעיקרון תלמיד חכם קודם לכהן אך הוא יכול למחול על כבודו ולהקדים את הכהן לזימון.
שאלה: שם נוצרי לתינוקת: האם מותר לקרוא לתינוקת "ישועה" (ההתלבטות היא בשל הדמיון הקולי לשמו של אותו האיש)?
תשובה: מותר לקרא לבת בשם ישועה משום שהשם של אותו האיש הוא שונה (יותר קצר).
שאלה: פינג פונג בשבת - המשך: הרב ליאור כתב שמותר לשחק פינג פונג בשבת. הרי לפי המחבר כדור הוא מוקצה? באמת מדוע כדור מוקצה ואילו אבן אם מתכוונים להשתמש בה, לא?
תשובה: אכן לפי שיטת המחבר כדור הוא מוקצה, אך כוונת המחבר היתה לכדורים מלוכלכים ששיחקו בהם בתקופתו ואילו בימינו כדור אינו מוקצה אפילו לשיטת המחבר. אבן לעומת זאת באמת נחשבת מוקצה אף בימינו אלא אם כן ייחדו אותה לפני שבת לשימוש בשבת (כגון אבן לעצור את הדלת וכדומה). לתשובת הרב רואי מרגלית. המשחקים המותרים - מובחרים?
שאלה: חזרה בתשובה וזוגיות: בעלי בתהליך חזרה בתשובה. אני והילדים הגדולים לא. אנחנו שומרים חגים ומדליקים נרות שבת, אבל לאחרונה בעלי החליט לשמור שבת ויתר הדברים וכל הזמן מטיף. לפעמים יש קונפליקטים בינינו בענין זה. איך ניתן לפתור הבעיה? אנחנו נשואים כבר 34 שנים עם חמישה ילדים.
תשובה: אם את תתני לבעלך הרגשה שאת מכבדת את רצונו לקיים מצות ואפילו תסייעי לו בכך במה שאת יכולה אני מניח שזה ייצור אוירה טובה ויאפשר לקיים ביניכם דיונים ובירורים מה היא הדרך הנכונה, מתוך ישוב הדעת ולא מתוך לחץ ומתח שמעכיר את האוירה בבית. את יכולה לומר לבעלך שאם הוא רוצה שגם אתם תשמרו מצוות הוא צריך לשכנע אתכם בצידקתו להסביר בנחת, כי דברי חכמים בנחת נשמעים וחשוב מאד לשמור על בית אחרי שנים רבות של נישואים. אין זו דרכה של תורה לכפות עליכם את דרכו בכח.
שאלה: מדרשה של הרב ניר בן ארצי: אני לומדת באולפנה בכיתה י"ב ואני מתלבטת אם ללכת למדרשה של הרב ניר בן ארצי. ביקרתי שם הרבה פעמים ומשהו שם מאד מושך אותי. אני חושבת שזה אולי המקום שיוכל לגרום לי לשינוי אמיתי. יש שם גם הרבה דברים שאני לא אוהבת ואני גם לא יודעת אם אני צריכה מסגרת נוקשה כ"כ. אני הולכת למדרשה מתוך נקודה מסוימת של יאוש כי לא מצאתי תשובות להרבה שאלות שהיו לי בחיים. השאלה שלי אם להכניס ראש בריא למיטה חולה כי אין מה לעשות וזה המקום שאותו אני צריכה גם אם יהיה לי ממש קשה או שעדיף ללכת למדרשה רגילה לפשוטות?
תשובה: טוב שאת הולכת למדרשה לקבל תשובות ולהתחזק באמונה ובקיום מצות, אך לא אוכל להציע לך באיזה מדרשה לבחור כי לכל מדרשה יש את המעלות שלה. אם מצאת שהמדרשה של הרב ניר בן ארצי יכולה לתת לך הרבה, מדוע לא תנסי ללכת אליה? אם תראי במשך הזמן שהמקום לא מתאים לך אפשר לשנות מקום.
שאלה: הפסקת אמירת פרקי תהילים: לפני כ-4 או 5 שנים במהלך אחת מההפגנות חילקו ספרונים מחולקים של פרקי תהילים השלם. לפני אמירת פרקי התהילים שקיבלתי אני אמורה להגיד: "הריני קוראת פרקי תהילים אלו להשלים את ספר התהילים כולו ביחד עם כל אלו שקראו ויקראו לפניך היום ותעלה לפניך קריאה זו לשמירת עמ"י וירושלים שלא ימסרו למשול בם גויים". מאז אני קוראת בכל יום ללא יוצא מן הכלל את התהילים ואומרת את ההקדמה הזו. רציתי לדעת האם אני אמורה להמשיך לקרוא שכן הסיכויים הם כי לא כל האנשים ממשיכים ועל-כן אנו לא משלימים את כל הספר.?
תשובה: את ודאי לא חייבת לומר את ההקדמה, אבל יש להניח שאת מצטרפת לעוד יהודים בכל העולם להשלמת הספר בכל יום. הרב חיים כץ.
שאלה: משיכה בין בני זוג: אני בת 28. הכרתי לפני כשבועיים גבר מקסים. נפגשנו בפגישה עיוורת. הוא אדם טוב, איש שיחה, אנרגטי, אופטימי, סקרן, מתעניין וממש נחמד להיות בחברתו ויש לנו הרבה דברים משותפים אך לצערי הוא לא מושך מעורר אותי מינית יותר מדי. הוא לא מכוער או דוחה חס וחלילה. פשוט הוא לא הטעם שלי מבחינה חיצונית. מיד כשנפגשנו לראשונה חשתי בזה אך למרות זאת המשכתי והארכתי את הפגישה כדי לתת צ אנס. יש בי תחושה שלא כדאי לפספס גבר כזה. לא כל יום נקרית בידי הזדמנות להכיר אדם כמותו. הוא, לעומתי, ממש נדלק. הוא מרעיף עלי מחמאות, מחזר, מתכנן פגישות, מקשיב, מתעניין, מאוד רוצה בקרבתי, פשוט אין לי מילים. אנו בקשר כבר שבועיים. חסרה לי בקשר זה ההתאהבות, ההתלהבות, התאווה. אני מאמינה שכאשר נמשכים למישהו מאוד- זה מקל על היחסים, זה הופך אותנו ליותר סלחנים. מצד שני, אני מאוד מעריכה ומוקירה את התכונות שיש בו ויודעת שלא כל אדם ניחן בהן ולכן קשה לי לעזוב אותו, אני חוששת מתחושת החמצה שתציף אותי אם אעזוב אותו. האם לעזוב אותו ולהמשיך לחפש תאווה שיש מאחוריה גם אישיות או ללכת אחרי אישיות ולהתפשר על עניין התאווה (או לצפות שהיא תגיע מתישהו)? כמה זמן לדעתכם צריך לתת צ אנס לקשר שכזה? האם מראש לא הייתי צריכה להכניס את עצמי לקשר שכזה? אני יודעת שהיהדות תומכת בכך שבין גבר ואישה תהיה מציאת חן. זה דבר מאוד חשוב. כמה משקל צריך לתת לזה?
תשובה: אם הבחור מקסים אותך ונחמד להיות בקרבתו כפי שאת כותבת, וחיצוניותו אינה דוחה אותך ממש, יש סכוי רב שגם הלב יתעורר לרצות אותו. וכדאי להמשיך בקשר מתוך רצון לפתח את רגשות הלב. אך אם הלב לא יתעורר במשך הזמן אי אפשר לבנות חיים משותפים בלי רגש חזק בין בני הזוג.
שאלה: הדרכה למחנך שנכשל: אני עוסק בחינוך נוער מספר שנים. שנה אחר שנה חוזרת אלי ההרגשה שלא הצלחתי בחינוך ליראת שמים של התלמידים. אני משווה אותם בכל שנה ושנה, לתלמידי המחזורים הסמוכים שאותם לא לימדתי או הכיתות המקבילות ורואה מאוד בבירור שאצלם ההצלחה רבה יותר (אמנם הפנימיות נסתרת אבל יש דברים שרואים בעיניים והם חשובים). אני מניח שעלי לשפר את שיטות החינוך וגם את אישיותי. שאלתי היא האם אני רשאי לסמוך על ה שאם אני מזיק יותר ממה שמועיל הוא ידאג לגרום לי לעזוב את העבודה הזאת או שמוטל עלי לחפש עבודה אחרת אם תחושה זו תימשך? אני אוהב את העבודה אבל איני מוכן לקלקל במקום לתקן.
תשובה: אכן עבודת החינוך היא עבודת קודש ואין לעסוק בחינוך אלא אם כן רואים ברכה אצל התלמידים.אך איני מכיר אותך ויתכן שאתה מצליח אלא שיש לך ביקורת עצמית מופרזת, על כן עצתי שתתיעץ עם מי שמכיר אותך בעבודה וגם מספיק כנה שיעז לומר לך את האמת בין לחיוב ובין לשלילה.
שאלה: צניעות הראש של האישה: לפני החתונה אשתי אמרה לי שתלך עם כיסוי ראש, אך יום לפני החתונה היא פחדה בטענה שהיא עדיין לא מוכנה ואם היא תשים היא לא תוכל להוריד את הכיסוי ראש כי זהו נדר. היא שמה כיסוי בשבתות וחגים וכן בימי שישי ובמוצאי שבת. אנו נשואים כשנה וחצי. מה כבוד הרב ממליץ לי לעשות?
תשובה: אני ממליץ לך ללכת ביחד איתה לרב שיודע להסביר את טעמי המצוות בטוב טעם כדי שיסביר לה בדרכי נועם על חשיבות הצניעות של כיסוי הראש. ובעז"ה אני מאחל לשניכם שתזכו להתקדם ביראת שמיים ובהבנת המצוות.
שאלה: קרן השתלמות פרטית או בבנק?: מאחר ואני מודע לבעיות ההלכתיות הרבות בהשקעות כספיות החלטתי להשקיע את חסכונותי בחברה בפיקוח הלכתי. הבעיה היא שמקום העבודה לא מוכן להפריש לקרן ההשתלמות הכשרה. יש לי אפשרות להשקיע בקרן של אחד הבנקים או בקרן פרטית אחרת. האם יש עדיפות לקרן של בנק מבחינת היתר עיסקה וכד?
תשובה: אכן יש עדיפות להשקעה בבנק בגלל שתי סיבות, הראשונה - לבנק יש היתר עיסקה. השניה - מכיוון שהבנקים הם חברה בע"מ ובגלל שיש להם פיקוח ממשלתי, הם לא נחשבים כישות פרטית אלא כגוף ציבורי וכגוף ציבורי מותר להם לעבור על איסור ריבית.
שאלה: שידוך עם שם של אבא: הציעו לי בחור ושמו כשם אבא שלי. אמרו לי שיש עם זה בעיה שלבעל ולאבא יש אותו שם. לאבא שלי קוראים דודו ולבחור דוד. האם יש עם זה בעיה?
תשובה: רבי יהודה החסיד כתב בצוואתו כל מיני הנהגות שכדאי לנהוג ואחת מההנהגות הללו היא שלא להתחתן עם בחור ששמו כשם אבי הכלה. אך הנודע ביהודה פסק שצוואת רבי יהודה החסיד היתה רק למשפחתו ולא לכל ישראל, וממשיך הנודע ביהודה ואומר שהסיבה שרבי יהודה החסיד כותב אזהרה מלהתחתן עם בחור ששמו כשם אבי הכלה היא שמא האישה תקרא לבעלה בשמו הפרטי בנוכחות אביה וזה מתפרש כחוסר כבוד לאביה, אך אשה יכולה להתחתן עם בחור כזה ולהזהר מלקרא לו בשמו הפרטי בנוכחות אביה. הרב קוק ב"עזרת כהן" מוסיף טעם להיתר ואומר שבארץ ישראל אין צורך להחמיר בזה (אך כמובן שצריך להזהר מלקרא לבעל בשמו הפרטי בנוכחות האב).
שאלה: איך לענות לשאלות קשות מדי?: כידוע אנו מגנים ומתעבים את הנאצים ימ"ח על מעשיהם. מצד שני אנו מצווים על מצוות מחיית עמלק שהיא בעצם השמדה של עם. איך ניתן לענות למי שרואה דמיון בין השניים? איך ניתן לענות למי שאומר שדברי הכוזרי ביחס ליהודי (שהוא מעל הגויים) הם גזענות?
תשובה: א. עמלקי המוכן לקיים 7 מצוות בני נוח אין להורגו. רק כאשר נשקפת סכנה לאנושות מחברת פראים שאינה מוכנה לקבל על עצמה דרישות מוסריות אלמנטריות וכל מטרתה להשמיד להרוג ולאבד ללא סיבה יש למחותה. מצוה זו הייתה חד-פעמית ואינה בת יישום מעשי בימינו. ב. עליונות זו היא יותר חובות מאשר זכויות. ישראל באומות כלב באברים. באמצעות הדם הוא מזרים חמצן לכל אברי הגוף. הוא השריר החזק ביותר. כי אם יפסיק לפעום רק רגע אחד כל האברים ימותו. האם "עליונות" כזו היא גזענות? האם יש בה שמץ של כוחנות או הצדקה להתעללות או לסאדיזם חלילה? או להפך כל כולה לא נועדה אלא רק לטובת האנושות.
שאלה: מעיל לא כשר: יש לי מעיל עור שעשוי בין היתר גם מעור חזיר. את המעיל קיבלתי במתנה מאבי ואני מאד אוהב ללבוש אותו בחורף. מותר או אסור?
תשובה: בוודאי שמותר ללבוש את המעיל הזה. כל האיסור בחזיר הינו איסור אכילה ואין איסור שימוש או הנאה מחזיר.
שאלה: קול אישה בערוץ שבע: רציתי לדעת למה משמיעים שירים עם קול אישה בערוץ שבע? הרי זה רדיו לדתיים יראי שמים.
תשובה: השעות שבהם משמיעים שירי נשים מיועדות לנשים. זאת ועוד, מכיון שיש רבנים גדולים שפסקו שאם האדם אינו מכיר את האשה ששרה אין איסור לשמוע את קולה ברדיו סמכנו על דעות אלו. ומי שרוצה להחמיר תבוא עליו ברכה. אך אין למנוע בשל כך האפשרות לנשים לשמוע שירי נשים. צריך לזכור שהרדיו מיועד לקרוב אנשים לתורה ומגיע לצבור רחב ומשפיע מאד לטובה ב"ה.
שאלה: דיבור אחרי ברכת המפיל: האם קריאת שמע על המיטה זהו חיוב לכל עניין ודבר כמו 3 תפילות או שזה רק מנהג? האם מותר להשתהות לאחר הברכה ולדבר?
תשובה: קריאת שמע שעל המיטה אינה חיוב לכל עניין כמו 3 תפילות אלא זה מנהג שהנהיגו רבותינו לשומרינו מפני המזיקין, לכתחילה עדיף להסמיך את קריאת שמע שעל המיטה לשינה ולא לדבר לאחריה, אך בדיעבד אין זה מעכב ולא צריך לחזור ולקרא את קריאת שמע שעל המיטה.
שאלה: ברכות השחר בפיז מה: האם ניתן ומותר לברך את ברכות השחר עם בגדים אתם ישנו בלילה? האם יש הבדל בין נשים לגברים בנושא הנ"ל?
תשובה: אין הבדל בין נשים לגברים ומותר לברך בבגדי שינה. אם כי לברכת "מלביש ערומים" מתאים יותר להיות לבושים בבגדי יום.
שאלה: הפרדת בשר וחלב עם כתר: האם יש בעיה של בשר בחלב לאדם שיש לו כתרים? האם החרסינה של הכתר לא בולעת טעם איסור?
תשובה: אומנם לפני פסח אנו נוהגים להחמיר ולהכשיר שיניים תותבות, אך בעיקרון איננו חוששים שמא יבלע בשר או חלב בשיניים משום שאדם איננו אוכל מאכלים בעלי טמפרטורה שהיד סולדת בהם ולכן אנו לא חוששים לבליעת האוכל על ידי השיניים. עוד בנושא זה.
שאלה: שיניים תותבות בין בשר לחלב: האם אדם עם שיניים תותבות יכול לנקות אותן היטב בין בשר לחלב ודי לו?
תשובה: לא מקובל להכשיר שיניים תותבות בין בשר לחלב, אלא צריך להמתין 6 שעות וזהו, אך ניקוי בלבד אינו מועיל משום שהבשר נמצא עדיין בגוף האדם ורק לאחר שש שעות הוא מסיים להתעכל. אך לפני פסח טוב להחמיר ולהכשיר את השיניים במים רותחים. עוד בנושא זה.
שאלה: לבחור גן לילד: מה השיקולים בבחירת גן לילד קטן. האם תמיד יש להעדיף גן דתי או שאפשר להעדיף גן לא דתי אך יש בו יתרונות רבים, כאשר הנקודה העיקרית היא היחס האישי הניתן לילד וחשוב כל כך בגיל זה?
תשובה: ברור שלכתחילה יש להעדיף גן דתי. אמנם,אם הגן הדתי כל כך גרוע שיש חשש שיגרם נזק לילד והגן שאינו דתי לא מחנך בניגוד לחינוך הדתי ויש בו יחס אישי טוב אז יש להעדיף את הגן השני ואת החינוך הדתי לתת בבית.
שאלה: מקום התפילה של שליח הצבור: בבית הכנסת שלנו נוהגים כל השנים בנוסח אשכנז. שליח הצבור מתפלל באופן קבוע מהעמוד העומד בחזית בית הכנסת כאשר הצבור כולו מאחריו. מכיוון שבית הכנסת גדול יש תלונה מהצבור היושב בסוף בית הכנסת שאינו שומע את החזן. אוכלוסית בית הכנסת כוללת אשכנזים וספרדים. האם ניתן לשנות את המנהג וששליח הצבור יתפלל מהבימה?
תשובה: אכן, אצל הספרדים שליח הציבור מתפלל מהבימה שבמרכז בית הכנסת, אך יהודי אשכנז נהגו שלא להתפלל משם כדי לא להתדמות לרפורמים. לכן, אם בית הכנסת מעורב על ידי אשכנזים וספרדים אז אין חשש לרפורמים ואפשר תמיד להתפלל מהבימה  אך בבית כנסת שמתפללים בו רק יהודי אשכנז, אין ראוי לשנות מהמנהג ועדיף להמשיך ולהתפלל מקדמת בית הכנסת. תשובה נוספת מהרב בנושא זה.
שאלה: מי צריך לארגן שבע ברכות?: על מי חל החיוב לארגן סעודות "שבע ברכות"? על החתן והכלה או על הקהל?
תשובה: חוץ מליל החתונה אין שום חיוב (אפילו לחתן ולכלה) להיות בשבע ברכות  אך במקרה שהחתן והכלה נמצאים בסעודה עם עוד תשעה גברים ושניים מהם מהווים "פנים חדשות", אז יש חיוב לברך שבע ברכות. ולכן מכיוון שאין חיוב לברך שבע ברכות, גם אין חיוב לארגן סעודת "שבע ברכות". אך כמובן מי שטורח ועומל ומארגן סעודת "שבע ברכות" תבא עליו ברכה, אשריו ואשרי חלקו שזוכה לשמח חתן וכלה, ובזכותו מברכים שבע ברכות יקרות אלו.
שאלה: אפשר בלי ספרי הנביאים?: ח הרבה פעמים מדייקים מדברי הנביאים ועל סמך דבריהם פוסקים הלכה. הרי ספרי הנביאים נכתבו בגלל חטאי בני ישראל. אם בני ישראל לא היו חוטאים, הרי היו לנו היום רק את חמשת חומשי התורה וספר יהושע בלבד ואז היו "נופלים" להם חלילה כל הדיוקים שבספרי הנביאים. הייתכן??
תשובה: ח סמכו על המסורת העוברת מדור לדור. כבר אמרו זאת על לימוד הלכות מספר יחזקאל - ועד שבא יחזקאל מי אמרה? אלא במסורת נאמרה ויחזקאל בסה"כ כתבה.
שאלה: חתן וכלה שהולכים לחתונה: האם אפשר לעשות סעודת "שבע ברכות" לכמה חתנים וכלות ביחד? האם לחתן וכלה מותר ללכת לחתונה ב"שבע ברכות" שלהם? זה לא נקרא עירוב שמחה בשמחה?
תשובה: אין שום בעיה לעשות סעודת שבע ברכות לכמה חתנים וכלות ביחד, יירבו שמחות בישראל. כמו כן מותר לחתן וכלה ללכת לחתונה של מישהו אחר ב"שבע ברכות" שלהם וזה לא נקרא עירוב שמחה בשמחה. מתי יהיה עירוב שמחה בשמחה? - בשמחה כללית כגון חול המועד אם אדם יתחתן באותו יום הוא נערבב שתי שמחות שונות, שוכח את שמחת הכלל ומתרכז בשמחתו הפרטית.
שאלה: שירת החול של ריה"ל צנועה?: שירת החול של ריה"ל לא תמיד עומדת בקריטריונים של הצניעות הרבנית המקובלת בימינו. מופיעים שם תיאורים של נשים, שתיית יין וכד'. כיצד עלינו להתייחס לתופעה זו? האם לנסות "לתרץ" את שירתו או להבין שהמושגים נעשו קיצוניים בימינו יותר ממה שהם מופיעים בתנ"ך ובספרות ח?
תשובה: עד כמה שאני זוכר אין בשירתו של ריה"ל תיאורים שחורגים מגדרי הצניעות, אומנם יש שם תיאורים של משתאות יין שבאמת היו מקובלים בתקופתו הרבה יותר מבתקופתנו, אך אי אפשר לומר ששיריו של ריה"ל אינם צנועים.
שאלה: לקרוע פירסומות לא צנועות: באיזור בו אני גר ישנו מקומון שמופץ חינם ובו יש דף שלם עם תמונות לא צנועות בכלל. האם מותר לי לעבור כל יום אחרי התפילה ולקרוע את הדף הזה כדי לא להכשיל את הרבים או שאסור כי זה גזל ומי שרוצה יבוא ויקח? בעמוד השני יש פירסומות רגילות שאין איתם כל בעייה.
תשובה: אין זה מתפקידך להסתכל על דפי המקומון ולראות אם יש בו תמונות לא צנועות, כי אין לדבר סוף. אם אתה רוצה לקרב אנשים לתורה ולהרחיק אותם מעבירה תעשה זאת על ידי השפעה רוחנית שתתן תוצאות יותר מבורכות.
שאלה: בדיקת חומוס (ארבעס): רציתי לשאול איך בודקים גרגרי חומוס (ארבאס) מתולעים?
תשובה: בדיקת גרגירי חומוס נעשית ע"י השרייה של הגרגירים במים רותחים למשך 4 שעות או לחילופין לילה במים קרים. לאחר ההשרייה הגרגרים מתנפחים, ואז יש לבדוק אם יש נקבים בגרגירים המצביעים על כניסה של חרקים. אם נמצאו חורים ומנהרות יש לזרוק את הגרגיר. בברכת התורה והארץ, הרב יואל פרידמן.
שאלה: לקלל בבר מצווה?: יש לי בר מצווה בפרשת "בחוקותי". אנחנו מתלבטים מה עושים בקשר לקללות? את מי מעלים לתורה? האם אני קורא את זה בשקט או בקול? אני חצי ספרדי חצי אשכנזי על כן כל הוספה של מנהג תהיה טובה.
תשובה: נהגו ישראל שבפרשת הקללות ה"בעל קורא" עולה לעלייה של הקללות כנגד עין הרע, כדי שלא יאמרו שהעולה לתורה מקלל את ה"בעל קורא". ולכן כדאי שבבר המצווה שלך תקבל את העליה הזאת, ואם אתה רוצה לכבד יותר משבעה אורחים אתה יכול להוסיף עוד עליות בסוף הפרשה (אך כמובן לא את העליה של הקללות). את הקללות צריך לקרא יותר בשקט מאשר את שאר הקריאה, אך צריך שיהיה מספיק בקול כדי שכל הציבור ישמע אותך ויצא ידי חובת שמיעת כל הפרשה.
שאלה: חיבור כנפות הציצית: האם מותר לחבר את כנפות הציצית הקידמית והאחורית השמאלית, והימנית בעזרת כפתור רגיל או כפתור תיק תק? האם יש בכך תעשה ולא מן העשוי והדבר מבטל את 4 כנפות הציצית?
תשובה: אין בזה משום "תעשה ולא מן העשוי" או כל בעיה אחרת משום שחיבור כנפות בעזרת כפתור אינו חיבור שנחשב "קיים", אלא זהו ארעי והציצית נחשבת ככשרה לכל דבר.
שאלה: נטילת ידיים כשקמים: אם מתעוררים מוקדם בבוקר להתפנות (אחרי עלות השחר) ורוצים לחזור מייד לישון, האם יש ליטול ידיים (שכן כבר הגיע הבוקר) ולהתייחס להמשך השינה כאל שינה ביום, או שיש ליטול רק כשקמים ממש?
תשובה: יש לברך על נטילת ידיים רק בבוקר כשקמים ממש אך כמובן שצריך לברך אשר יצר אחרי כל פעם שמתפנים גם אם זה באמצע הלילה.
שאלה: מכירת בית כנסת לספרדים: במבנה בית הכנסת בשכונה שלנו יש אולם תפילה קטן השייך לקהילה אחת בקומה הראשונה ואולם גדול של קהילה אחרת בקומה שמעליו. הקהילה הקטנה רוצה למכור את החלק שלהם במבנה. למי עליהם למכור - לבית הכנסת הגדול שמעליהם או לקהילה של ספרדים שהתפללה עד עתה בסמוך ורוצה לעבור למבנה הזה? קהילת הספרדים דומה ברמתה הרוחנית לקהילה שעוזבת יותר ממתפללי בית הכנסת שלמעלה.
תשובה: אני לא מכיר את המבנה אישית, אך לפי הפרטים שכתבת נראה לי שחל פה דין "בר מצרא", שאומר שאם יש שני גופים שרוצים שטח או מבנה אחד ואחד מהגופים הוא שכן צמוד (כמו במקרה שהם באותו בניין) אז יש קדימות לשכן ה"בר מצרא" ראשון.
שאלה: מה אומרים בסיום פרק גמרא?: האם יש לומר משהו מיוחד בסיום פרק אחד בגמרא או מסכת אחת של משניות?
תשובה: רבותינו תיקנו לנו נוסח שנהוג לאומרו בסיום מסכת גמרא או סדר של משנה, אך לא נהגו לומר נוסח כזה או אחר בסיום פרק גמרא או מסכת משנה, אף על פי שתמיד יכול וטוב להודות לקב"ה שזיכה אותו ללמוד פרק שלם בגמרא, או מסכת משניות שלמה.
שאלה: מותר לדבר בשירותים?: האם מותר לדבר בתוך בית הכיסא? האם מותר לענות כשאני באמצע עשיית הצרכים?
תשובה: לכתחילה לא יענה כאשר עושה צרכיו, וכאשר אדם נמצא בבית הכסא ישתדל שלא לדבר אפילו שלא עושה צרכיו באותו זמן, ואם צריך לענות עדיף שידבר בקצרה. לתשובת הרב חנוך הכהן. מותר לקרוא ספרי חול בשירותים? דברים שאסור לעשות אחרי שמתפנים. בית כסא פרסי - חומרא או קולא? להכניס כלי אוכל לשירותים.
שאלה: לשם מצוות ציצית: מתי יש לומר לשם מצוות ציצית בקשירת הפתילות? מה הדין אם הלכתי למספר רגעים או דיברתי בטלפון או שהמשכתי את הקשירה ביום אחר? האם מותר לשמוע מוזיקה חסידית בזמן קשירת הציציות?
תשובה: אדם צריך לעשות את הציצית לשמה ולכן מספיק בדיעבד אפילו לחשוב כך בלב כמו שאר המצוות שצריך לכוון בהם לשמה, אך עדיף לכתחילה לבטא זאת גם בדיבור. אם הפסקת באמצע אין שום בעיה שתמשיך אחר כך ובלבד שתכוון לשם מצווה. ובינתיים בזמן הקשירה אין שום בעיה לשמוע מוסיקה חסידית.
שאלה: לברך וללמוד ללא חולצה: האם מותר לברך או ללמוד בלי חולצה? האם מותר ללא שרוולים (עם גופיה)? מה הדין לגבי כניסה לבית הכנסת עם מכנסיים קצרות (כדי להוציא ספר, לא לתפילה ח"ו)?
תשובה: אם הראש מכוסה (כיפה) והערווה מכוסה, יכול ללמוד תורה ולברך ברכות הנהנין, אך לא יכול להתפלל עד שיהיה לבוש בצורה מכובדת כעומד לפני המלך.
שאלה: הורדת המשקפיים בקריאת שמע: האם בקריאת הפסוק הראשון בקריאת שמע צריך להוריד את המשקפיים כדי לכסות את העיניים עם היד?
תשובה: מטרת כיסוי העיניים בקריאת שמע נועד כדי להתרכז ולא לתת להפרעות חיצוניות להשפיע עלינו, לכן לא משנה איך מכסים את העיניים (עם או בלי משקפיים).
שאלה: בחירת נשיא בארה"ב: אני בעל זכות בחירה בארה"ב, ויש באפשרותי להצביע בבחירות לנשיאות הבאה. בעוונותינו ממשלת ישראל מושפעת מאוד ממדיניותם של האמריקים וייתכן שיש חשיבות להצבעתי. האם כדאי לבחור?
תשובה: בהחלט כדאי להצביע לנשיא שהוא הכי טוב ליהודים.
שאלה: לעבוד עם הגאווה: אני תלמיד, שיעור א, ישיבת הסדר, אני רוצה לעבוד על המידות, ובמיוחד על מידת הגאווה, כיצד אני עושה זאת? האם אפשר לקבל הדרכה מהרב?
תשובה: אני ממליץ לך ללמוד על מדת הגאוה בספר מסילת ישרים פרק י"א וגם על מדת הענוה. אבל לא די בלימוד בספר, צריך גם לחשוב לבד איך לכוון את הרצון לא לעסוק בעצמך אלא בתפקידך בעולם. לעסוק בכבוד שמים ולא בכבוד האישי. לשמוח במעשים הטובים עצמם ולא בכבוד שהם מנחילים וכו'.
שאלה: קידוש על היין כשהלחם על הפלאטה: בשבתות האם מותר לקדש על היין כאשר החלות אינן מצויות על השולחן אלא על הפלטה?
תשובה: לכתחילה צריך לשים את החלות על השולחן ולכסותן בזמן הקידוש, בדיעבד אדם ששכח, ובזמן הקידוש החלות נעדרו מהשולחן - כמובן שיצא ידי חובת הקידוש.
שאלה: שיער ארוך לבנים: האם מותר לבן לגדל שיער לאורך של 5-15 ס"מ?
תשובה: בהלכה מוזכר שאדם לא יגדל בלורית כדי שלא תהיה חציצה, ובאמת ישנה שאלה הלכתית מה יעשה נזיר? ומסבירים רבותינו ששיער הנזיר אינו מהווה חציצה משום שכולו קודש, אך אדם שמגדל את שערות ראשו להנאתו ויופיו - שערו מהווה חציצה.
שאלה: מהו עם הארץ?: מה ההגדרה של עם הארץ? האם יש היום כאלו?
תשובה: הגדרת עם הארץ היא יהודי שאינו מבין בתורה ומצוות. לפיכך ברור שיש בימינו המון כאלו, אפילו מדען חכם שאינו יודע תורה ומצוות נחשב בימינו לעם הארץ.
שאלה: מעשרות דרך החלון: האם הדעה שמעשרות שנכנסו לבית דרך החלון פטורים ממעשרות נפסקה להלכה? האם יש הבדל בעדות? האם "ראה את פני הבית" זה כאשר עבר את המשקוף פנימה או שזה כמשמעו שאם יכול לראות את פני הבית אע"פ שלא נכנס חייב במעשרות?
תשובה: אם לא נכנסו הפירות לבית הם אינם חייבים בתרומות ומעשרות, אך רק לצורך אכילת ארעי. אין לבשל את הפירות או לעשות הכנות לשם אכילתם, אלא לאוכלם כדרך שאוכלים בשדה אחד אחד. ראיית פני הבית פירושו להכניס לבית בדרך הרגילה, ולא הכנסה דרך החלון. בברכת התורה והארץ, הרב יואל פרידמן. מתי פרי נחשב להפקר?
שאלה: עליה לתורה של בר מצוה: בני יגיע לגיל י"ג שנים בשבת. האם צריך ורשאי לעלות לתורה ולהניח תפילין ביום חמישי שלפניו?
תשובה: אפשר להניח תפילין לפני בר המצווה ויהודי אשכנז אף נוהגים להניח תפילין חודש לפני בר המצווה, אך בנך אינו רשאי לעלות לתורה לפני שהגיע לגיל 13 ויום.